Cum să-l urăști, așa cum o fac destui români, pe H.-R. Patapievici pentru că a pus în fața oamenilor o oglindă care nu-i arată ca pe niște feți-frunmoși? Cum să-l detești pentru că vrea cu ardoare ca metehnele românești să dispară din societate? Cum să-i vrei moartea pentru că e inteligent, cult, expresiv și de-o irezistibilă eleganță în tot ceea ce întreprinde? Evident, el e incomod pentru că nu poate fi redus la simplismul jalnic al atâtor purtători de titluri universitare frauduloase sau al unor toge academice în care moliile și-au făcut demult culcuș.